Előterjesztés Zalakaros Város Önkormányzat Képviselőtestületének 2023. március 9-i ülésére

Tárgy: Önkormányzati épületek energetikai felújításának sorrendje és műszaki tartama

Előterjesztést készítette: 
Imre András műszaki és beruházási referens

Tisztelt Képviselőtestület!

Az önkormányzati épületek és benne szolgáltatást nyújtó intézmények energetikai célú fejlesztésére a közeljövőben várhatóan több felhívás kerül kiírásra. Ezek a kormányzati pályázati lehetőségek között RRF néven kerültek köztudatba.

Helyreállítási és Ellenállóképességi Eszköz (RRF)

Magyarország Helyreállítási és Alkalmazkodási Terve

Magyarország Helyreállítási és Ellenállóképességi Tervének célja elsősorban a koronavírus járvány gazdasági és társadalmi hatásainak ellensúlyozása, illetve a gazdaság ellenállóképességének, fenntarthatóságának és a zöld és a digitális átmenettel kapcsolatos kihívásokra és lehetőségekre való felkészültségének a növelése.
A magyar helyreállítási terv teljes mértékben megfelel a közös uniós célkitűzéseknek és minden területen megjelennek a klímavédelmi és a digitalizációs fejlesztések. Ennek eredményeképpen a tervben foglalt intézkedések klímacélokhoz való hozzájárulás 48,1%, míg a digitalizációs célhoz a terv 29,8%-a járul hozzá.

A magyar terv a Helyreállítási és Ellenállóképességi Eszközből (Recovery and Resilience Facility: RRF) származó vissza nem térítendő forrásokat 9 komponens mentén használja fel.

A. DEMOGRÁFIA ÉS KÖZNEVELÉS

B. MAGASAN KÉPZETT, VERSENYKÉPES MUNKAERŐ

C. FELZÁRKÓZÓ TELEPÜLÉSEK

D. VÍZGAZDÁLKODÁS

E. FENNTARTHATÓ ZÖLD KÖZLEKEDÉS

F. ENERGETIKA (ZÖLD ÁTÁLLÁS)

A komponens alá tartozó intézkedések hozzájárulnak a zöld átmenethez és az éghajlatsemlegességi célkitűzés 2050-ig történő megvalósításához. A komponens hozzájárul a kezdeményezés gyakorlatba ültetéséhez a hazai megújuló energiatermelés és -felhasználás fokozásával és az időjárásfüggő megújuló energiatermelésből származó villamos energia biztonságos hálózatba integrálhatóságával. A komponens végső célja az energiaszektor éves ÜHG kibocsátásának csökkentése évi mintegy 49 720 tonnával. A beruházások ösztönzésével a komponens hozzájárul a gazdasági helyreállításhoz, a lakossági szintű megújuló energiatermelésbe történő befektetéssel Magyarország energiafüggetlenségének fokozásához, valamint a háztartások szintjén is jelentkező energiafüggetlenség megteremtésével – az energiaszegénység visszaszorításához. A komponens közvetett módon elősegítheti a helyi szintű munkahelyteremtést és –megőrzést (KKV szektor esetén is) a futamideje alatt a megnövekvő megrendelések teljesítésével

G. ÁTÁLLÁS A KÖRFORGÁSOS GAZDASÁGRA 

H. EGÉSZSÉGÜGY 

I. ÁLLAM- ÉS KÖZIGAZGATÁS

Pályázati lehetőségei az Önkormányzatnak:
A majd megjelenő felhívások keretében Illés Gabriella pályázati menedzserrel történt egyeztetés alapján az alábbi tevékenységek támogathatóak az Önkormányzati tulajdonú vagy önkormányzati vagyonkezelésben lévő helyrajzi számmal bíró ingatlanok, épületek energetikai fejlesztése területén:
a) a működési energiafogyasztás jelentősen csökkentése;
b) modern, energiafogyasztási és monitorozási lehetőségek kiépítése.

A Terület- és Településfejlesztési Operatív Program Plusz (TOP Plusz) pályázati lehetőségek is kritériumként fogalmazzák meg legtöbb esetben az energetikai hatékonyság fokozását teljesítő intézkedéseket. Mivel az önkormányzat ingatlanállománya a mai energiaárakat tekintve sajnos már elavultnak mondható, így nehéz olyan épületet, építményt találni ezen körben, amit ne lehetne energetikailag korszerűsíteni.

Derűlátásra adhat okon az, hogy az RRF és a TOP Plusz pályázatok maximális támogatási intenzitása várhatóan 100 %, ezért önrész biztosítása nem szükséges ezen pályázatoknál.

Ellenben egy jó és realitásokat tükröző pályázati kérelemhez műszaki tervdokumentáció mindenképpen szükséges, amivel a várható költségeket és az igényelt támogatási összeget alá tudja az önkormányzat támasztani. Sajnos egyik esetben sem rendelkezünk ilyennel, ezért a döntések függvényében annak megrendeléséről is kell gondoskodni.
Vannak olyan pályázatok, ahol a tervezési költség utólag elszámolható, de a legtöbb esetben nem, ezt mérlegelni kell majd a képviselő testületnek.

A kitűzött műszaki tartam energetikai szempontból:
Olyan energetikailag autonóm rendszer kialakítása, ami nagyon minimális külső energiabetáplálásra szorul, ha és amennyiben a meglévő energiahálózat igénybevételére szorul, azt is monitorozottan, intelligens adatkapcsolattal megtámogatva teszi.
Ezt úgy tudja az önkormányzat, mint kedvezményezett elérni, hogy szinte „passzívház” módján alakítja ki az épületeinek energetikai szerkezeteit, azaz az „AA++ Minimális energiaigényű” legmagasabb energetikai kategóriákat célozza meg. A meglévő és jó állapotban lévő épületek térelhatároló szerkezeteit további hőszigetelő rétegekkel (plusz homlokzati és tetőtéri hőszigetelés, nyílászárók 3 rétegű üvegezéssel) való ellátása, fényerőszabályozás és LED-es világítástechnika kialakítása, fásítás, árnyékolástechnika a nyári túlmelegedés elkerülésére, energiahatékony épületgépészeti rendszerek kiépítése távfelügyelettel és épületfelügyeleti intelligens önvezérlő rendszerrel, megújuló energiatermelő egységek beépítése, energiatárolók kialakítása, ez mind egy olyan komplex rendszert kell, hogy alkosson, amivel az energiafogyasztás és egyúttal az ÖNKORMÁNYZATI BÜDZSÉ KIADÁSI OLDALA IS RADIKÁLISAN CSÖKKENI TUD.
A nem épület funkciójú egyéb építmények esetén a technológiai szintű összesített energiafogyasztást kell csökkenteni, ami általában azt jelenti, hogy megújuló energiatermelő berendezéseket kell üzembe helyezni. Ha a pályázati felhívás lehetővé teszi, akkor a gépek modernizációjával is lehet energiafogyasztást csökkenteni.
Ezen fenti intézkedéseket mind – mind a pályázatok megvalósítása során érvényesíteni kellene az önkormányzatnak kompromisszum mentesen. De sajnos itt van egy súlyos faktor, a finanszírozás és valós kivitelezői költségek, ami miatt gyakran kompromisszumos műszaki megoldások születnek. De egy kisebb lépés előre is mindig célravezetőbb, mint az egy helyben toporgás, azaz a pályázatokat akkor is célszerű támogatni, ha kompromisszumos megoldást nyújtanak, vagy éppen esetleg a teljes rendszer kiépítésére önerőt kell hozzátenni.

Fenntartása az önkormányzati épületeknek:
Egy új, modern épületnek is van fenntartási és üzemeltetési költsége, amiben a karbantartási díjak nem megkerülhető kiadások. De egy modern épület esetében egy régi elavult épülethez képest az energiaszámlák nagyságrendje eltörpül, így maradnak csak a modern berendezések felügyeleti és karbantartási kiadásai, amivel külön érdemes foglalkozni az önkormányzatnak stratégiai szinten. (épületüzemeltetést végez jelenleg több önkormányzati cég, szervezet, osztály, de nincs egységes keretrendszerbe foglalva)

Pályázati prioritások építményekre vetítve:
A pályázatokra elkülönített állami források végesek, ezért kell egy sorrendiséget felállítani az egyes önkormányzati tulajdonú épület, építmény között. A jelen javaslat közérdeket, funkciót, meglévő energiafogyasztási adatokat alapul véve született meg:

[bookmark: _Hlk128577592]1. Óvoda és bölcsőde épületének energetikai korszerűsítése (amivel egyúttal a beázások is megszüntethetőek lennének)
2. Liget u. 28. szám alatti Móra Ferenc Általános Iskola keleti szárnyának 2-dik emeleti tetőterében lévő 4db önkormányzati lakás energetikai korszerűsítése (ha a pályázat engedi nem szociális célú lakások felújítását) és a konyha épületrész energetikai korszerűsítése
3. Tűzoltóság épületének energetikai korszerűsítése (nagy fogyasztó)
4. Karos - Park Kft. telephelyén lévő gazdasági épület, csarnok, régi műhely épületek energetikai korszerűsítése.
5. Egészségház energetikai korszerűsítése
6. B épület energetikai korszerűsítése a Korzón
7. Hivatal épületének energetikai korszerűsítése
8. Fő út 6. szám alatti többfunkciós önkormányzati épület energetikai korszerűsítése
9. Fürdő-Hotel energetikai korszerűsítése
10. Petőfi utca 19. szám alatti önkormányzati épület energetikai korszerűsítése
11. Rendőrség épületének energetikai korszerűsítése




Határozati javaslat:
Képviselőtestült
1. Egyetért az önkormányzati épületek energetikai korszerűsítésére irányuló pályázatokon való részvétellel, ezért felkéri a Hivatalt pályázat előkészítéséhez szükséges ajánlattételi felhívások (terveztetés, energetikai tanúsítványok beszerzése, stb..) kiküldésére.
2. Elfogadja az önkormányzati épületek energetikai korszerűsítésére vonatkozóan az előterjesztés szerinti 1÷11. sorrendiséget. (1. Óvoda és bölcsőde épülete, 2. Liget u. 28. szám alatti Móra Ferenc Általános Iskola keleti szárnya, 3. Tűzoltóság, 4. Karos-Park telephelyén lévő gazdasági épület, csarnok, régi műhely épületek, 5.Egészségház, 6. Korzó kiszolgáló épület (B épület), 7. Hivatal , 8. Fő út 6. szám alatti épület, 9. Fürdő-Hotel, 10. Petőfi utca 19. szám alatti épület, 11. Rendőrség épülete)
3. Felkéri a polgármestert, hogy a beérkezett ajánlatokat terjessze a Képviselőtestület elé.

Határidő: azonnal (ajánlati felhívás kiküldése 2023. március 17.)
Felelős: Novák Ferenc polgármester


Zalakaros, 2023. február 28.

																Novák Ferenc
							polgármester       

